Michael Laudrup indleder træningen i Qatar-mesterklubben Lekhwiya SC i dag, meddeler klubben. Med sig har han den tidligere AaB-målmand, Karim Zaza, der skal være målmandstræner i klubben. Kontrakten for den dansk-marokkanske målmand lyder på et år. - Det er jo en drøm, der går i opfyldelse. Jeg skulle ikke bruge meget betænkningstid, siger Karim Zaza til TV2/Nord. 39-årige Karim Zaza spillede under Michael Laudrup i Brøndby og er tre gange blevet kåret som Superligaens bedste målmand. Han var også med til at vinde det danske mesterskab med AaB i 2008 og det efterfølgende Champions League-eventyr. Zaza har netop indstillet karrieren hos Vendsyssel FF, hvor han skulle have været målmandstræner. - Qatar-eventyret er en stor chance for at få foden inden for i målmandstræner-verdenen, siger Karim Zaza, der rejser til Qatar på torsdag.

Referat:
Den tidligere AaB-målmand følger med Michael Laudrup til Qatar-klubben Lekhwiya SC.